Metodické usmernenie č. 37/2012
pre poskytnutie finančného príspevku zo štátneho rozpočtu
na projekt Eurostars

Gestorský útvar: sekcia vedy a techniky, tel.: 02/59374718		          2012-12059/33458:1-11

Ministerstvo školstva, vedy, výskumu a športu Slovenskej republiky (ďalej len „ministerstvo“) v súlade so Zákonom č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len zákon č. 172/2005 Z. z. v znení neskorších predpisov“), v súlade s Rámcom Spoločenstva pre štátnu pomoc na výskum, vývoj a inovácie (2006/C 323/01) z 30. decembra 2006 (ďalej len „Rámec“) a s Nariadením Komisie (ES) č. 800/2008 zo 6. augusta 2008 
o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) (ďalej len „Nariadenie“) vydáva toto metodické usmernenie:
Čl. 1	
Zameranie a podmienky programu Eurostars
(1)	Program Eurostars je zameraný na európsku spoluprácu malých a stredných podnikov, ktoré sa mimo svojej podnikateľskej činnosti zaoberajú tiež vlastným výskumom a vývojom. Financovanie projektov Eurostars bude prebiehať z národných finančných prostriedkov štátneho rozpočtu, z rozpočtu 7. Rámcového programu Európskeho spoločenstva pre výskum, technický rozvoj a demonštračné aktivity (2007 – 2013) (ďalej len „7.RP“) a vlastných finančných zdrojov riešiteľských organizácií. Program Eurostars a jeho jednotlivé projekty vychádzajú z mechanizmu programu EUREKA. Program Eurostars je riadený Sekretariátom EUREKA v Bruseli, viac informácií možno nájsť na webovom sídle Eurostars.
(2)	Do programu Eurostars je zapojených celkom 33 členských krajín programu EUREKA, a to Rakúsko, Belgicko, Bulharsko, Chorvátsko, Cyprus, Česká republika, Dánsko, Estónsko, Fínsko, Francúzsko, Nemecko, Grécko, Maďarsko, Island, Írsko, Izrael, Taliansko, Litva, Lotyšsko, Luxembursko Holandsko, Malta, Nórsko, Poľsko, Portugalsko, Rumunsko, Slovensko, Slovinsko, Španielsko, Švédsko, Švajčiarsko, Turecko a Veľká Británia.
(3)	Program Eurostars je určený na podporu úspešných medzinárodných projektov, na ktorých riešení sa môžu spolupodieľať slovenskí riešitelia. Účasť v projektoch je podmienená verejnou súťažou, v ktorej bol uchádzač vybraný medzinárodným poskytovateľom v súlade s medzinárodnými pravidlami programu Eurostars. Slovenský poskytovateľ národných finančných prostriedkov už odborné hodnotenie obsahu podanej žiadosti o podporu neuskutočňuje.
Čl. 2	
Oprávnení žiadatelia
(1)	Žiadateľom pre poskytnutie finančného príspevku zo štátneho rozpočtu na projekt Eurostars môžu byť: 
a)	podnikatelia (mikro, malí, strední, veľkí),
b)	organizácie výskumu a vývoja sektora vysokých škôl, 
c)	organizácie výskumu a vývoja štátneho sektora (ústavy Slovenskej akadémie vied, rezortné výskumné ústavy).
(2)	Oprávnení žiadatelia o spolufinancovanie projektu Eurostars z prostriedkov štátneho rozpočtu môžu požiadať o spolufinancovanie projektu počínajúc 6. výzvou programu Eurostars (Cut-Off 6 s termínom uzávierky dňa 24. marca 2011), ktoré boli kvalifikované na základe výsledkov hodnotenia panelu nezávislých expertov 
v Bruseli. 
(3)	Konečné schválenie vybraných projektov pre ich financovanie z národných 
a komunitárnych prostriedkov je uskutočnené Skupinou vysokých predstaviteľov programu Eurostars. 
(4)	Každý žiadateľ bude o výsledku hodnotenia písomne vyrozumený 
od bruselského Sekretariátu. 
(5)	Tento žiadateľ sa môže uchádzať o podporu z národných zdrojov (prostriedky štátneho rozpočtu Slovenskej republiky) prostredníctvom poskytovateľa, t.j. Ministerstva školstva, vedy, výskumu a športu SR.
Čl. 3	
Výška poskytnutej finančnej podpory
(1)	Poskytovateľ (Ministerstvo školstva, vedy, výskumu a športu SR) môže žiadateľovi poskytnúť nenávratný finančný príspevok zo štátneho rozpočtu, ktorý predstavuje maximálne 50% celkových nákladov žiadateľa na projekt EUROSTARS (max. však do výšky 150.000 EUR celkových nákladov).  
(2)	Celkové náklady žiadateľa na projekt EUROSTARS predstavujú sumu nákladov uvedených v žiadosti predloženej Sekretariátu EUREKA ako podrobný rozpis nákladov účastníka. 
(3)	Príspevok na spolufinancovanie projektu Eurostars sa poskytuje na základe podmienok stanovených v zmluve o poskytnutí nenávratného finančného príspevku v ročných intervaloch. Tabuľka intenzity spolufinancovania projektu Eurostars je uvedená v prílohe tohto predpisu.
(4)	Na spolufinancovanie projektov EUROSTARS sa použije suma 500 000 EUR ročne. Realizácia tohto zámeru závisí od objemu finančných prostriedkov v danom rozpočtovom období.
(5)	Na poskytnutie finančných prostriedkov žiadateľovi nie je právny nárok.

Čl. 4	
Účinnosť
Toto metodické usmernenie nadobúda účinnosť 1. augusta 2012.

minister

Zoznam príloh
Príloha:	Tabuľka intenzity spolufinancovania projektu Eurostars

Obsah
Metodické usmernenie č. 37/2012 pre poskytnutie finančného príspevku zo štátneho rozpočtu na projekt Eurostars
Čl. 1	Zameranie a podmienky programu Eurostars
Čl. 2	Oprávnení žiadatelia
Čl. 3	Výška poskytnutej finančnej podpory
Čl. 4	Účinnosť
Zoznam príloh
Obsah